作者:白居易
標題:六年寒食洛下宴遊，贈馮、李二少尹
內容:豐年寒食節，美景洛陽城。三尹皆強健，七日盡晴明。東郊蹋青草，南園攀紫荊。風拆海榴豔，露墜木蘭英。假開春未老，宴合日屢傾。珠翠混花影，管絃藏水聲。佳會不易得，良辰亦難並。聽吟歌暫輟，看舞杯徐行。米價賤如土，酒味濃於餳。此時不盡醉，但恐負平生。殷勤二曹長，各捧一銀觥。